als_Latn dik_Latn sag_Latn
Vajza e quajtur Sabrina Allen, u zhduk 12 vjet më parë nga shtëpia e saj në Teksas, është gjetur në Meksikë, bashkë me nënën e saj, Dara Llorens. Kjo e fundit do të përballet me akuza pengmarrjeje në SHBA.
Sipas autoriteteve 17-vjeçarja u zhduk në vitin 2002, kur ishte vetëm 4 vjeçe, gjatë një fundjave me nënën e saj. Ato kanë arritur tashmë në Teksas ku do të kryejë disa terapi mjekësore.
Babai i saj, Gregory Allen, i cili kishte fituar kujdestarinë e së bijës pas divorcit, tha se e ëma e kishte përshkruar të atin si të dhunshëm dhe pervers.
“Ajo ishte në një gjendje të keqe, me sa kam kuptuar … Nuk po jetonte një jetë normale. Nuk ka qenë as në shkollë,” tregonte ai. “Ishte një lehtësim i madh … tani duhet të fillojmë procesin e gjatë të shërimit.”
FBI thonë se, 44-vjeçarja Llorens dhe Sabrina mbanin identitete të reja dhe zhvendoseshin shpesh për të evituar kapjen. Ende nuk është e qartë sa kohë kishin që jetonin në Meksikë.
Allen tha se autoritetet kishin marrë një informacion nga burime konfidenciale. Kompania private e hetimit Klein Investigations & Consulting, e cila kishte marrë pjesë në gjurmimin e Sabrinës, tha se nëna e bija ishin gjetur të martën, dhe gjatë kapjes, një oficer i policisë meksikane pësoi një lëndim të vogël.
Mediat ne SHBA shkruajne se Sabrina Alen, aktualisht po trajtohet me kura mjekësore dhe nën vëzhgimin e psikologëve, në një lokalitet të fshehtë nga autoritetet.
als_Latn als_Latn als_Latn als_Latn als_Latn als_Latn als_Latn